BG Официален вестник на Европейския съюз C 48/3

Резюме на Становището на Европейския надзорен орган по защита на данните относно Съобщението на Комисията до Европейския парламент и до Съвета относно „Нова ера във въздухоплаването — Отваряне на авиационния пазар за сигурно и устойчиво гражданско използване на дистанционно управляеми летателни системи“

(Пълният текст на настоящото становище може да бъде намерен на английски, френски и немски език на уебсайта на ЕНОЗД www.edps.europa.eu)

(2015/C 48/04)

I. Въведение

I.1 Консултации с ЕНОЗД

1. На 8 април 2014 г. Комисията прие Съобщение до Европейския парламент и до Съвета относно „Нова ера във въздухоплаването — Отваряне на авиационния пазар за сигурно и устойчиво гражданско използване на дистанционно управляеми летателни системи“ (наричано по-долу „Съобщението“) (1).

2. Дистанционно управляемите летателни системи (ДУЛС) са летателни системи, управлявани от разстояние, или с други думи — въздухоплавателни средства, които могат да летят, без да имат нужда от пилот на борда. През повечето време те не се използват като проста летателна система, а включват устройства, като камери, микрофони, датчици, GPS, които могат да дадат възможност за обработването на лични данни.

3. Както е изложено по-нататък в настоящото становище, правата на личен и семеен живот и на защита на данните, гарантирани от член 8 на Европейската конвенция на Съвета за защита на правата на човека и от членове 7 и 8 от Хартата на основните права на ЕС, са в сила за тези нововъзникващи технологии. Освен това, тъй като дистанционно управляемите летателни системи имат същия потенциал да засегнат сериозно правата на личен и семеен живот и на защита на данните, каквато и интернет технологиите, разгледани от Съда на Европейския съюз в решенията по дела Digital Rights Ireland (2) и Google Spain срещу AEPD (3), те трябва да са обект на много внимателно разглеждане.

4. Поради това ЕНОЗД изразява удовлетворение от факта, че бяхме консултирани от Комисията във връзка с това Съобщение.

IV. Заключения

65. ЕНОЗД изразява удовлетворение от факта, че Органът беше консултиран от Комисията във връзка с това Съобщение, и подчертава, че гражданското използване на ДУЛС обхваща всички области, които не влизат в обхвата на военните приложения. Той изразява също така удовлетворение, че в Съобщението не само се изтъкват социалните и икономическите ползи от гражданското използване на ДУЛС, но и се посочват неприкосновеността на личния живот, защитата на данните и сигурността като ключови елементи, с които да се осигури спазването на правилата за тяхното разпространение.

66. Трябва да се прави разлика между ДУЛС, от една страна, и самолетите и вътрешните системи за видеонаблюдение (CCTV), от друга, тъй като „мобилността и свободата на действие“ на първите им дава възможност да бъдат използвани при много обстоятелства. Освен това те могат да се комбинират с други технологии, като камери, Wi-Fi датчици, микрофони, биометрични датчици, системи GPS, системи за разчитане на IР адреси, проследяващи системи с радиочестотни идентификатори (RFID), всички от които предлагат възможността за обработване на лични данни и представляват потенциално силни инструменти за наблюдение.

67. Поради това ЕНОЗД подчертава, че използването на ДУЛС, включващо обработване на лични данни, представлява в повечето случаи намеса в правото на зачитане на личния и семейния живот, гарантирано от член 8 от Конвенцията на Съвета на Европа за правата на човека (наричана по-долу „ЕКПЧ“), и член 7 от Хартата на основните права на Европейския съюз (наричана по-долу „Хартата“), тъй като ДУЛС са предизвикателство за правото на лична неприкосновеност на всички лица в ЕС и могат следователно да бъдат разрешени само при специални условия и предпазни мерки. Във всички случаи, когато лични данни се обработват от ДУЛС, които се експлоатират в ЕС, което е обичайно, правото на защита на личните данни, заложено в член 8 от Хартата, е в сила и правната рамка на ЕС за защита на данните трябва да бъде спазвана.

68. Ето защо на практика ДУЛС, използвани от физически лица за частни дейности, подлежат по принцип на изискванията на Директива 95/46/ЕО и рядко се ползват от домашното изключение. Във всички случаи, като задължително изискване на правилата за защита на данните, обработването на лични данни трябва да бъде законосъобразно във всяко отношение. Това означава също така спазване на други съответни правила в области като гражданско или наказателно право, интелектуална собственост, законодателство във въздухоплаването и в областта на околната среда.

69. Обработването на лични данни с помощта на ДУЛС за търговски или професионални цели трябва да е в съответствие с националното законодателство за изпълнение на Директива 95/46/ЕО.

70. Освен това ЕНОЗД напомня, че самото публикуване на данни в интернет или в пресата, без да има изобщо за цел разкриване на публична информация, становища или идеи, не е достатъчно, за да попадне в изключението за журналистическа дейност съгласно член 9 от Директива 95/46/ЕО.

71. Случаите на използване на ДУЛС за прилагане на законодателството трябва също да зачитат основното право на неприкосновеност на личния живот, така че тези дейности следва да се основават на ясно и достъпно законодателство, да служат на законосъобразна цел, както и да бъдат необходими в демократичното общество и пропорционални на преследваната цел. Когато водят до обработване на лични данни, те подлежат на предпазните мерки за защита на личните данни, установени на равнището на ЕС и Съвета на Европа.

72. Използването на ДУЛС за целите на разузнаването трябва да е съобразено с принципите на необходимостта и пропорционалността.

73. С оглед на необходимостта от задължително спазване на изискванията за неприкосновеност на личния живот, защита на данните и сигурност във връзка с тази технология с висока степен на намеса, ЕНОЗД подкрепя преразглеждане от страна на Комисията на нейната компетентност да регулира ДУЛС с маса под 150 kg.

74. ЕНОЗД изразява също така удовлетворение от инициативите и проектите за повишаване на осведомеността, които следва да съпътстват въвеждането на ДУЛС на гражданския пазар на ЕС.

75. ЕНОЗД препоръчва Комисията да насърчи производителите на ДУЛС да прилагат защита на личния живот още при проектирането и по подразбиране, както и администраторите на лични данни да извършват оценки на въздействието върху защитата на данните, когато поради своето естество, обхвата или целите си операциите по обработване на данни представляват конкретни рискове за правата и свободите на лицата, за които се събират данни.

76. Допълнителни действия са необходими също така за насърчаване на мерки, които да улеснят идентифицирането на администратора на ДУЛС.

Съставено в Брюксел на 26 ноември 2014 година. Giovanni BUTTARELLI Асистент към Европейския надзорен орган по защита на данните

(1) COM(2014) 207 final, 8.4.2014 г.

(2) Съединени дела C-293/12 и C-594/12, Digital Rights Ireland Ltd срещу Minister for Communications, Marine and Natural Resources, Minister for Justice, Equality and Law Reform, The Commissioner of the Garda Síochána, Ireland and the Attorney General, and Kärntner Landesregierung, Michael Seitlinger, Christof Tschohl и други, решение на Съда (голям състав) от 8 април 2014 г. (искания за преюдициално заключение от High Court of Ireland (Ирландия) и Verfassungsgerichtshof (Австрия)).

(3) Дело С-131/12, Google Spain SL и Google Inc. срещу Agencia Española de Protección de Datos (AEPD), решение на Съда от 13 май 2014 г.